Fireårige Oscar Rosander Justesen og hans lillesøster Aya har gennem det seneste døgn været bundet til et dropstativ. Efter de fik fingrene i forældrenes medicinskab torsdag aften, er de indlagt på børneafdelingen på Aalborg Universitetshospital. Selvom timerne går langsomt, når man er bundet til hospitalsstuen og dropstativer, så er det som om, tiden går lidt stærkere, når Legehelten Sofie kommer forbi. -	Det er bare rigtig sjovt, men mest det med bold, siger Oskar Rosander Justesen. Legeheltene sørger til dagligt for at aktivere og lege med de indlagte børn på Aalborg Universitetshospital og Regionshospitalet Nordjylland. De har nu udviklet en helt ny bevægelsesaktivitet, der også bliver kaldt Anderæs. -	Her på hospitalerne er rammerne bare ikke så gode til leg, og man kan derfor nemt komme til bare at ligge i sin seng og kigge i en skærm. Derfor må vi være lidt kreative, siger Sofie Thuesen, der er legehelt på Aalborg Universitetshospital. Se historien som video: Gang i kroppen Anderæset består af en forhindringsbane i flere etaper, hvor der både skal hoppes, kravles og kastes. Når børnene har været igennem alle forhindringer, får de et diplom. Legeheltene er gået sammen med børneuniverset Andemors Verden om at skabe bevægelsesaktiviteterne, der skal sætte fokus på børnenes kroppe. - De udfordringer, børnene skal igennem, går ud på at lave nogle forskellige ting, der både involverer noget motorik for kroppen, men også noget finmotorik for fingrene, hvor vi stabler små tårne, fortæller Sofie Thuesen.. Initiativet glæder børnenes mor, Trine Rosander. - Det betyder rigtig meget, fordi der ikke er så meget andet at give sig til herinde. Så det betyder meget, at de har det sjovt og ikke bare ligger i sengen og bliver utålmodige og bare ser fjernsyn hele dagen. Alle børn har ret til at lege Det var egentlig planen, at forhindringsbanen Anderæs skulle laves udenfor. Men selvom Oscar og Aya Rosander Justesen er bundet til dropstativerne, kan de stadig være med i legen. De forskellige aktiviteter er nemlig udviklet af en bevægelseskonsulent hos Børneulykkesfonden med det for øje, at de skal kunne leges på hospitalets udeområde, men også skal kunne tilpasses børnenes kunnen. - Det gør jo selvfølgelig også, at man er nødt til at tænke lidt ud af boksen med de her aktiviteter, vi laver. Vi er nødt til at tænke på, at det skal være tilpasset, så det også kan være på stuerne, hvis børnene er tvunget til at være indenfor, siger Sofie Thuesen. Legeheltene vil efter planen fortsætte med de forskellige motoriske aktiviteter og forhindringsbaner resten af uge 23.

Referat:
Boldspil, balanceløb og gemmeleg er blandt nogle af de aktiviteter, der venter de indlagte børn på Aalborg Universitetshospital og Regionshospitalet Nordjylland i uge 23.